Folketing
2002-12-11

Der har været megen kritik af dette lovforslag, både i medierne og i de høringssvar, der er kommet. Af et af høringssvarene fremgår det, at man frygter for de familier, hvor en af eller begge forældrene er arbejdsløse, og som i mange henseender allerede er underprivilegerede. Dertil må man spørge: Jamen hvad mener man egentlig med, at de allerede er underprivilegerede? Mener man, at arbejdsløse forældre er blottede for evnen til at give deres børn pædagogisk og socialt indhold i hverdagen og er ude af stand til at udvikle barnets kompetencer? I Dansk Folkeparti mener vi faktisk, det er dybt kritisabelt at betegne arbejdsløses børn som underprivilegerede. Arbejdsløse forældre er nøjagtig lige så gode forældre som alle andre, og man kan måske ligefrem forestille sig, at det ville være et privilegium for små børn, at de kunne være mere tid sammen med forældrene, inden de startede i vuggestuen eller børnehaven. Her fra Folketingets talerstol er lovforslaget blevet udråbt som modbydeligt og ondskabsfuldt, og vi, der støtter forslaget, er blevet beskyldt for at have et perverst menneskesyn.